SK Úradný vestník Európskej únie C 34/86

Stanovisko Európskeho hospodárskeho a sociálneho výboru „Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Európske normy pre 21. storočie“

[COM(2016) 358 final]

(2017/C 034/13)

Spravodajca: Antonello PEZZINI

Konzultácia Európska komisia, 17/08/2016 Právny základ článok 304 Zmluvy o fungovaní Európskej únie [COM(2016) 358 final] Príslušná sekcia sekcia pre jednotný trh, výrobu a spotrebu Prijaté v sekcii 04/10/2016 Prijaté v pléne 20/10/2016 Plenárne zasadnutie č. 520 Výsledok hlasovania (za/proti/zdržali sa) 147/0/2

1. Závery a odporúčania

1.1. EHSV považuje za nevyhnutné vypracovať novú víziu európskeho normalizačného systému, ktorý sa dokáže prispôsobiť neustále sa meniacemu medzinárodnému kontextu a prinášať stále väčšie výhody pre podniky, spotrebiteľov, pracovníkov a životné prostredie.

1.2. V rámci plnenia svojej úlohy ako „platformy občianskej spoločnosti“ EHSV kladie zvláštny dôraz na zvýšenie transparentnosti a inkluzívnosti európskeho normalizačného systému a hlási sa k svojej proaktívnej úlohe pri určovaní strategického smerovania, vykonávaní a šírení právnych predpisov, ako aj pri podpore kultúry normalizácie.

1.3. EHSV zdôrazňuje, že je dôležité posilniť strategickú úlohu technickej normalizácie s cieľom zabezpečiť: — kvalitu, bezpečnosť a výkonnosť tovaru a služieb, — stále vyššiu úroveň ochrany spotrebiteľov, pracovníkov a životného prostredia, — vyššie úrovne inovácie v záujme konkurencieschopnosti podnikov.

1.4. EHSV víta zavedenie spoločnej iniciatívy v oblasti normalizácie medzi verejnými a súkromnými partnermi európskeho normalizačného systému na určenie spoločného prístupu k stanovovaniu priorít a rozvoju spoločných činností zameraných na modernizáciu a zjednodušenie schvaľovania noriem.

1.5. EHSV však vyjadruje znepokojenie nad nedostatkom konkrétnych vykonávacích pokynov a údajov o vyčlenených finančných prostriedkoch, ktoré majú zásadný význam pre premenu spoločnej inovačnej vízie na stratégie a konkrétne modernizačné opatrenia.

1.6. V tejto súvislosti EHSV odporúča, aby verejno-súkromné partnerstvo JIS (1) našlo svoje miesto zo štrukturálneho a finančného hľadiska v rámci spoločných technologických iniciatív programu Horizont 2020 (2) s cieľom: — zabezpečiť dosiahnutie technicko-normatívnych cieľov jasne vytypovaných v odvetví priemyslu, služieb a spotreby, — dosiahnuť väčšie a lepšie zameranie finančných a ľudských zdrojov a poznatkov na spoločné priority.

1.7. EHSV podporuje Komisie v snahe vytvoriť integrovaný a štruktúrovaný systém s cieľom dosiahnuť spoločnú stratégiu, ktorá by viedla k zníženiu fragmentácie noriem a ich systémov programovania.

1.8. EHSV preto podporuje lepší systém riadenia stratégií v oblasti normalizácie, ktorý by zohľadnil konvergenciu technológií a informatizáciu podnikov a služieb a nové a zvyšujúce sa sociálne a environmentálne odborné znalosti a ktorý by mohol sprevádzať činnosť súčasného technického výboru pre normalizáciu.

1.9. Medziinštitucionálny dialóg o európskej normalizácii musí zaručiť privilegované postavenie všetkým relevantným reprezentatívnym subjektom. V inštitúciách EÚ, najmä v spolupráci s EHSV a Výborom regiónov (VR), by sa mali zriadiť stále skupiny pre hodnotenie a usmerňovanie, vzhľadom na povinné konzultačné právomoci udelené článkom 114 ZFEÚ.

1.10. EHSV sa domnieva, že je potrebné posilniť v rámci európskeho normalizačného systému a príslušných generálnych riaditeľstiev Komisie kapacity na koordinované využívanie nástroja technickej normalizácie, relevantného pre jednotlivé odvetvia, najmä v sektore služieb.

1.11. EHSV považuje za prioritné podniknúť kroky s cieľom vytvoriť skutočnú európsku kultúru normalizácie od základného vzdelávania až po úrovne politických rozhodujúcich činiteľov a vyjednávačov medzinárodných dohôd, a spustiť a podporiť účinnú európsku osvetovú kampaň.

1.12. EHSV zdôrazňuje, že skutočne inovačná európska normalizačná politika musí predovšetkým dodržiavať zásady spokojnosti zákazníkov – občanov, podnikov a pracovníkov – a musí dosiahnuť vysokú úroveň bezpečnosti, kvality a účinnosti, nové pracovné príležitosti a medzinárodnú konkurencieschopnosť, ako aj vyrovnaný a pružný vzťah normalizácie a tvorivosti (3).

2. Systém technickej normalizácie pred európskymi a globálnymi výzvami

2.1. Technická normalizácia zohráva úlohu zásadného významu vo fungovaní vnútorného trhu a medzinárodnej konkurencieschopnosti produktov a služieb. Je strategickým nástrojom na zabezpečenie kvality, výkonnosti a bezpečnosti tovarov a služieb, interoperability sietí a systémov, vysokej úrovne ochrany podnikov, pracovníkov, spotrebiteľov a životného prostredia, ako aj vyššej úrovne inovácie a sociálneho začlenenia.

2.2. Vzhľadom na nový technologický rozvoj, politické priority a celosvetové trendy, najmä v oblasti služieb, ako aj revolúciu v informatike, je potrebné preskúmať systém európskej normalizácie s cieľom zachovať jeho početné úspešné prvky, napraviť chyby a zamerať správnu rovnováhu medzi európskym a vnútroštátnym rozmerom, ako aj medzi slobodou inovácie, tvorivosťou a technicko-normatívnou interoperabilitou a, všeobecnejšie, reagovať na nové požiadavky a očakávania podnikov, spotrebiteľov, pracovníkov a európskej spoločnosti ako celku.

2.3. EHSV ako „platforma občianskej spoločnosti“ kladie zvláštny dôraz na zvýšenie transparentnosti a inkluzívnosti európskeho normalizačného systému a hlási sa k svojej proaktívnej úlohe pri určovaní strategického smerovania, vykonávaní a šírení právnych predpisov, a pri podpore kultúry normalizácie ako východiska pre úspech podnikov a budúcich generácií.

2.4. EHSV stále zastával názor, že „rýchly a účinný európsky normalizačný proces umožňujúci zapojenie zainteresovaných strán predstavuje nielen nosný prvok štruktúry jednotného trhu, ktorý tvorí oporný bod európskej integrácie a stratégie Európa 2020 (zameranej na jej dosiahnutie), ale aj a predovšetkým základný prvok konkurencieschopnosti európskeho hospodárstva a hnací nástroj inovácie“ (4). Z tohto dôvodu sú potrebné jasné a transparentné pravidlá na ochranu spotrebiteľov a podnikov, ako aj životného prostredia a spoločnosti.

2.5. Hlavným všeobecným cieľom európskeho normalizačného systému je zvýšiť prínos noriem a európskej normalizácie k voľnému pohybu tovaru a služieb na vnútornom trhu s cieľom stimulovať rast a inovácie a posilniť konkurencieschopnosť európskych podnikov, najmä MSP, a to pri súčasnom zabezpečení vysokej úrovne ochrany spotrebiteľov, pracovníkov a životného prostredia, prostredníctvom rozsiahlejších ale rýchlejších inkluzívnych a transparentných postupov vypracúvania na vnútroštátnej aj európskej úrovni založených na uznávaných kritériách, ako napr. podľa dohody WTO o technických prekážkach obchodu a v nariadení (EÚ) č. 1025/2012.

2.6. EHSV nedávno zdôraznil, že „európska normalizácia musí prostredníctvom podpory všetkých sociálnych partnerov stále viac prispievať k dopĺňaniu a rozvíjaniu procesov prebiehajúcich vo svetových ekonomikách“, pričom pokladá za „žiaduce, aby sa v globálnych procesoch normalizácie posilnila prítomnosť kultúry európskej normalizácie a zvýšila jej dôležitosť“ (5), a to aj prostredníctvom zvyšovania povedomia o komunikácii, zjednodušení prístupu a cenovej dostupnosti.

2.6.1. Taktiež je dôležité zachovať primeranú rovnováhu medzi normalizáciou a tvorivosťou (6) a zabezpečiť, aj remeselníkom a menším podnikom, možnosť slobodne sa vyjadrovať a obohacovať výrobky a služby v rámci základných limitov stanovených normami.

2.7. Poslaním európskej normalizácie je zohrávať kľúčovú úlohu pri vytváraní a fungovaní jednotného trhu pre výrobky a služby prostredníctvom postupnej harmonizácie vnútroštátnych predpisov na úrovni EÚ, ktoré často môžu vytvárať technické prekážky prístupu na vnútroštátne trhy a obchodu a výmeny v rámci EÚ.

2.8. Postupným zbližovaním technológií a informatizáciou spoločnosti, podnikov a verejných služieb sa tradičné rozdiely medzi všeobecnou normalizáciou a normalizáciou v digitálnej oblasti stierajú, ako je to zreteľne vyjadrené aj v ďalšom stanovisku EHSV (7), z čoho vyplýva potreba jednotného prístupu pri navrhovaní a vymedzovaní priorít normalizácie v rámci Komisie.

2.9. Vzhľadom na uprednostňovanie medzinárodných noriem ISO/IEC zo strany rôznych európskych priemyselných a hospodárskych aktérov EÚ je nanajvýš dôležité zabezpečiť posilnenie európskeho normalizačného systému s cieľom zaručiť súlad medzinárodných noriem s európskou normalizáciou, ktorá by bola rýchla, účinná a zahŕňala všetky zainteresované strany, najmä pokiaľ ide o zastúpenie menších podnikov, spotrebiteľov a ďalších zainteresovaných strán.

2.10. Rozmach vývoja dobrovoľných európskych noriem pre služby by mohol podporiť zamestnanosť a rast ako aj nárast ich cezhraničného poskytovania a viesť k väčšej integrácii trhu, čo umožní naplno využiť potenciál, ktorý má toto odvetvie pre európske hospodárstvo, pričom by sa zároveň zabezpečila ochrana a dodržiavanie pracovných a životných podmienok a prispelo k odstraňovaniu prekážok spôsobených používaním vnútroštátnych certifikačných systémov.

2.11. V reakcii na rýchlo sa vyvíjajúce technologické cykly, väčšiu zložitosť a interakcie v priemyselných systémov, ako aj miznúce hranice medzi produktami, službami a IKT Európska komisia (EK) predstavila spoločnú iniciatívu v oblasti normalizácie medzi verejnými a súkromnými partnermi európskeho normalizačného systému – podľa želania EHSV, kde vymedzila spoločnú víziu všetkých partnerov, ako aj spoločný postup so spoločnou orientáciou na celý rad iniciatív zameraných na modernizáciu, stanovenie priorít, urýchlenie a zefektívnenie vypracúvania noriem do konca roka 2019 prostredníctvom týchto opatrení: — informovanosť, vzdelávanie a pochopenie európskeho normalizačného systému, — včasnosť, kvalita a zosúladenie priorít a regulačných plánov s rámcom pre výskum a inováciu, — koordinácia, spolupráca, transparentnosť a zapojenie aj menších zainteresovaných strán, — aktívne a transparentné zapojenie všetkých príslušných zainteresovaných strán, — konkurencieschopnosť a medzinárodný rozmer, ako aj vypracúvanie spoločných regulačných modelov.

3. Návrhy Európskej Komisie

3.1. Oznámenie Komisie predstavuje víziu spolu s normalizačným balíkom, ktorý obsahuje rad cieľov v oblasti modernizácie európskeho normalizačného systému: — spoločná iniciatíva v oblasti normalizácie: inovatívny proces partnerstva európskych a vnútroštátnych normalizačných organizácií a orgánov, priemyslu a profesných združení, MSP, spotrebiteľských združení, odborových zväzov, environmentálnych organizácií, členských štátov, Európskeho združenia voľného obchodu (EZVO) a Komisie s cieľom vypracovať konkrétne opatrenia na urýchlenie a zefektívnenie technickej normalizácie, — európske technicko-legislatívne normy pre služby: príručka na podporu vývoja dobrovoľných európskych noriem v oblasti služieb, zníženie prekážok vyplývajúcich z národných právnych predpisov a systémov certifikácie a zlepšenie informácií poskytovateľom služieb, — medziinštitucionálny dialóg medzi EK, Európskym parlamentom, Radou, EHSV a VR: systém ročných správ a spätnej väzby o vykonávaní politiky EÚ v oblasti normalizácie, — predkladanie ročného pracovného programu: pracovný program na rok 2017 stanovuje strategické priority európskej normalizácie.

3.2. Európska komisia zamýšľa predovšetkým v oblasti služieb: — vykonať analýzu konfliktných oblastí alebo duplicity medzi vnútroštátnymi normami, — dohodnúť kritériá na stanovenie priorít pre európske normy v oblasti služieb, — vykonať cielenú revíziu s cieľom získať informácie o existujúcich vnútroštátnych normách a schvaľovacích postupoch týkajúcich sa noriem a certifikátov, — požiadať CEN o výročný zoznam oblastí potenciálneho konfliktu a duplicity vnútroštátnych noriem v oblasti služieb alebo potenciálnych nedostatkov pri vývoji noriem, — zohľadniť európsky rozmer pred stanovením vývoja vnútroštátnych noriem, — odporúčať členským štátom, aby preskúmali využívanie európskych noriem v oblasti služieb.

3.2.1. EK tiež navrhuje uľahčiť dostupnosť informácií o harmonizovaných európskych normách prostredníctvom lepšieho prístupu k jednotnej digitálnej bráne navrhnutej v stratégii jednotného trhu.

4. Všeobecné pripomienky

4.1. EHSV súhlasí – opätovne (8) – s naliehavou potrebou účinnej a efektívnej modernizácie európskeho normalizačného systému, o ktorej sa diskutuje už viac ako päť rokov, a domnieva sa, že je nevyhnutná nová spoločná vízia a konkrétne opatrenia s cieľom reagovať, a to vždy na dobrovoľnej báze, na globálne problémy normalizácie prostredníctvom inovačnej spolupráce založenej na konsenze v záujme včasného vypracovania noriem v rýchlo sa meniacom technologickom prostredí.

4.2. EHSV sa domnieva, že je nevyhnutné začať regulačný proces už od fáz výskumu a vývoja pomocou spoločnej normalizácie a predbežnej normalizácie a posilniť mechanizmy prenosu európskych noriem na medzinárodnej úrovni s podporou priemyslu a organizácií zastupujúcich MSP, spotrebiteľov, sociálnych partnerov, environmentálnych skupín a príslušných aktérov občianskej spoločnosti.

4.3. EHSV sa nazdáva, že na zefektívnenie a konkretizáciu vnútroštátnych a medzinárodných opatrení zameraných na modernizáciu európskeho normalizačného rámca, ktoré sú uvedené v dokumente o spoločnej iniciatíve v oblasti normalizácie, je potrebné prednostne: — zosúladiť systémy programovania, vypracúvania a monitorovania rôznych európskych referenčných rámcov a posilniť ich koordináciu, — zabezpečiť európskym orgánom pre normalizáciu posilnený viacročný rámec financovania na uskutočnenie plánovaných činností (9), — organizačne a finančne podporovať inkluzívnu účasť organizácií a slabšie zastúpených a menej vybavených strán pomocou činností v oblasti vývoja technických a regulačných noriem, „informovanosti, vzdelávania a pochopenia“ a „európskej“ inkluzívnosti v rámci „medzinárodného rozmeru“.

4.3.1. EHSV v tejto súvislosti odporúča podnietiť vznik iniciatívy verejno-súkromného partnerstva v rámci spoločných technologických iniciatív (STI) programu Horizont 2020, nasledujúc príklad spoločnej iniciatívy v oblasti normalizácie, s príslušným finančným krytím a štruktúrovaným systémom vymedzovania stratégií a priorít.

4.4. EHSV takisto vyjadruje znepokojenie nad absenciou pevnej a novátorskej štruktúry zosúladenia priorít jednak na úrovni jednotlivých politík EÚ a rôznych generálnych riaditeľstiev, ktoré ich vykonávajú, jednak na úrovni nástrojov plánovania, presahujúcich výbor pre normy a určite chvályhodné iniciatívy – JIS a štruktúrovaný dialóg.

4.4.1. EHSV sa preto domnieva, že je potrebný nový riadiaci orgán na vypracúvanie a monitorovanie stratégií v oblasti normalizácie zahŕňajúcich všetky aspekty normalizácie od vedeckých a technologických po sociálne a environmentálne, ktorý by mohol sprevádzať činnosť súčasného technického výboru pre normalizáciu.

4.4.2. Výbor sa domnieva, že účinnou reakciou na naliehavú potrebu konečne pristúpiť k výraznej modernizácii a zlepšeniu európskeho normalizačného systému nemôže byť vzhľadom na naliehavé žiadosti Rady z marca 2015 v tejto súvislosti model „bežného fungovania“. Európsky štruktúrovaný medziinštitucionálny dialóg o normalizácii by mal zaručiť privilegovanú proaktívnu úlohu zastúpeným zainteresovaným stranám, najmä vo VR a EHSV, vzhľadom na jeho povinné konzultačné právomoci udelené článkom 114 ZFEÚ.

5. Konkrétne pripomienky

5.1. Rýchlosť a včasnosť európskych technických noriem. Dochádza k stretu záujmov, pokiaľ ide o rýchlosť a zložitosť použitia univerzálneho riešenia na zníženie potrebných lehôt a nedostatkov v monitorovaní postupov. Včasnosť je naďalej dôležitejšia ako rýchlosť, ak rýchlosť môže ohroziť úsilie o dosiahnutie konsenzu.

5.2. Podpora konkurencieschopnosti európskych podnikov. Prekonávanie prekážok účasti MSP na procesoch vypracúvania/presadzovanie noriem a posilňovanie prepojenia medzi normalizáciou a inovačnými a výskumnými projektami vrátane činností zameraných na budovanie kapacít pre menšie podniky.

5.3. Podpora právnych predpisov a politík EÚ. Existuje rastúci dopyt po normách na podporu právnych predpisov a politík EÚ na dosiahnutie požadovaných noriem: je potrebné zvýšiť kapacity koordinácie vzájomnej komunikácie medzi rôznymi aktérmi a zainteresovanými stranami.

5.4. Väčšia schopnosť predvídania. Je potrebné zvýšiť schopnosť náležite reagovať na potreby regulačného predvídania v oblasti normalizácie, vo vymedzení procesov európskej normalizácie, aj s cieľom znížiť riziká vnútroštátnych pravidiel, ktoré môžu oslabiť celkovú účinnosť európskeho normalizačného systému.

5.5. Inkluzívnosť. Je potrebné zlepšiť schopnosť zastupovať aktérov občianskej spoločnosti a menšie organizácie prostredníctvom činnosti v oblasti budovania kapacít. EHSV už mal príležitosť zdôrazniť, že „je dôležité zjednodušovať prístup MSP a spoločenských aktérov, ako aj ich vnútroštátnych zástupcov k procesu normalizácie“ ako aj dôsledne monitorovať „úsilie, ktoré vynakladajú hlavní aktéri normalizácie, a to s cieľom posilniť rozmer inkluzívnosti systému európskej normalizácie“ (10). Malo by sa pre organizácie uvedené v prílohe III zabezpečiť osobitné postavenie člena/partnera s jasnými právami a povinnosťami, najmä pokiaľ ide o právo na stanovisko.

5.6. Podpora európskych noriem na celosvetovej úrovni. Je potrebné dosiahnuť väčší vplyv, väčšiu reprezentatívnosť, spôsobilosť a konzistentnosť, najmä v rámci ISO/IEC/ITU, predovšetkým pre menšie podniky, spotrebiteľov a životné prostredie, ako aj na multilaterálnych fórach a v dohodách o voľnom obchode.

5.7. Riadenie. Je potrebné: — zefektívniť štruktúry riadenia a koordinácie, — zlepšiť interoperabilné siete komunikácie EK týkajúcej sa regulačného procesu, — harmonizovať pracovné metódy s transparentnými plánovacími štruktúrami zahŕňajúcimi verejno-súkromného partnerstvá a mechanizmy interaktívneho dialógu.

5.8. Viacročná finančná podpora. Je nevyhnutný viacročný rámec finančného krytia, nielen na výskum predbežnej a sprievodnej normalizácie (11), na činnosť v oblasti spoločnosti a vedy a humanitných a spoločenských vied, na vytváranie vedomia a rozšírenej kultúry normalizácie, ale aj na podporu stratégií a konkrétnych regulačných pilotných projektov v špičkových sektoroch s využívaním mechanizmov spolufinancovania vo všeobecnom a regulačnom rámci programu Horizont 2020.

5.9. Štruktúry a stratégie pre budúcnosť. Potreba analýzy vplyvu budúcich medzinárodných noriem na európsky trh a výhľadových sektorových a medzisektorových analýz. Sú potrebné pravidelné hodnotenia a monitorovania účinnosti prijatých opatrení, za pomoci ad-hoc mechanizmov v inštitúciách, ako je napr. stála skupina pre normalizáciu v EHSV a podobné orgány v rámci VR a Európskeho parlamentu.

5.10. Normalizácia ako nástroj politiky EÚ. Vo všetkých politikách EÚ je potrebné v rámci európskeho normalizačného systému a rôznych príslušných generálnych riaditeľstiev EK posilniť schopnosť zavádzať a koordinovane využívať nástroj technickej normalizácie pre jednotlivé sektory.

5.11. Štruktúrovaný medziinštitucionálny dialóg. Tento nástroj musí byť podľa EHSV plne interaktívny a proaktívny a musí využívať činnosť stálych skupín v európskych inštitúciách za účasti VR a Európskeho hospodárskeho a sociálneho výboru, a to od začiatku plánovacej činnosti, so zreteľom na právomoci udelené najmä EHSV v ZFEÚ (12) týkajúce sa vnútorného trhu, ktorého neoddeliteľnou súčasťou je normalizácia.

V Bruseli 20. októbra 2016 Predseda Európskeho hospodárskeho a sociálneho výboru Georges DASSIS

(1) Joint Initiative on Standardization – spoločná iniciatíva v oblasti normalizácie.

(2) Pozri napríklad PPP v oblasti metrológie.

(3) Pozri stanovisko TEN/593 – Priority v oblasti normalizácie IKT pre jednotný digitálny trh (Ú. v. EÚ C 487, 28.12.2016, s. 92).

(4) Ú. v. EÚ C 376, 22.12.2011, s. 69.

(5) Ú. v. EÚ C 177, 18.5.2016, s. 1.

(6) Pozri poznámku pod čiarou č. 3.

(7) Pozri poznámku pod čiarou č. 5.

(8) Pozri poznámku pod čiarou č. 4.

(9) Pozri prílohu 1 k spoločnej iniciatíve v oblasti normalizácie v rámci stratégie pre jednotný trh (Joint Initiative on Standardisation under the Single Market Strategy), 13. 6. 2016, Amsterdam.

(10) Európska normalizácia na rok 2016 (Ú. v. EÚ C 303, 19.8.2016, s. 81).

(11) Pozri program EMPIR pre metrológiu na roky 2014 – 2020.

(12) Pozri najmä článok 114 ZFEÚ.